Predkladacia správa

Návrh zákona ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení  a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) sa predkladá do legislatívneho procesu v súlade s Plánom legislatívnych úloh vlády Slovenskej republiky na rok 2015. Cieľom návrhu zákona je najmä zlepšenie aplikačnej praxe, odstránenie nadbytočných procedúr a spresnenie a úprava pojmov a sankčného mechanizmu v prípade nedodržiavania povinností ustanovených zákonom.
Európska únia, v záujme obmedziť znečisťovanie životného prostredia priemyselnou činnosťou, sprísňuje pravidlá pre vypúšťanie emisií z priemyselných zariadení. V roku 2010 bola Európskym parlamentom a Radou schválená Smernica Európskej únie 2010/75/EÚ o priemyselných emisiách (integrovaná prevencia a kontrola znečisťovania životného prostredia). 
            Návrh zákona rieši požiadavky vyplývajúce z praktických skúseností  pri uplatňovaní zákona č 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov. Do  uvedeného zákona bola implementovaná smernica Európskej rady  a parlamentu 2010/75/EÚ. Okrem  zmien vyplývajúcich z aplikačnej praxe sa do  novely zákona dostáva presnejšie definovanie východiskovej správy, jej obsahu a podmienok jej vypracovania. 
            Počas prípravy návrhu zákona boli organizované pracovné stretnutia so zástupcami dotknutých organizácií, ktoré môžu mať pripomienky k príslušnému materiálu a ktoré niektoré zmeny môžu ovplyvniť. Všetky požiadavky boli zapracované do materiálu s ohľadom na požiadavku maximálnej ochrany životného prostredia.
Predkladaný návrh zákona je v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ústavnými zákonmi, zákonmi a  právom Európskej únie.
Návrh zákona bol predmetom medzirezortného pripomienkového konania. všetky rozpory boli v rámci rozporových konaní so subjektami, ktoré uplatnili zásadné pripomienky, odstránené.
Návrh zákona nebude predmetom vnútrokomunitárneho pripomienkového konania.

                                               
                                           Vyhlásenie o bezrozpornosti
Návrh zákona ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení  a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov  sa na rokovanie vlády Slovenskej republiky predkladá bez rozporov.